作者：张炎
词牌/韵律：台城路・齐天乐

paragraphs: 一窗烟雨不除草。
移家静藏深窈。
东晋图书，南山杞菊，谁识幽居怀抱。
疏阴未扫。
叹乔木犹存，易分残照。
慷慨悲歌，故人多向近来老。
相逢何事欠早。
爱吟心共苦，此意难表。
野水无鸥，闲门断柳，不满清风一笑。
荷衣制了。
待寻壑经丘，溯云孤啸。
学取渊明，抱琴归去好。